CELEX: 32014D0796
Language: sl
Date: 2014-11-07 00:00:00
Title: 2014/796/EU: Izvedbeni sklep Sveta z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost

15.11.2014   
            
            
               SL
            
            
               Uradni list Evropske unije
            
            
               L 330/46
            
         IZVEDBENI SKLEP SVETA
   z dne 7. novembra 2014
   o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost
   
      (2014/796/EU)
   
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) (v nadaljnjem besedilu: direktiva o DDV) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               V dopisu, ki ga je generalni sekretariat Komisije evidentiral 1. julija 2014, je Latvija predložila zahtevo za dovoljenje, da uporabi ukrep, ki odstopa od člena 287(10) direktive o DDV, da bi oprostila določene davčne zavezance, katerih letni promet ne presega 50 000 EUR (v nadaljnjem besedilu: ukrep). Ta ukrep bi oprostil te davčne zavezance določenih ali vseh obveznosti v zvezi z davkom na dodano vrednost (DDV) iz poglavij 2 do 6 naslova XI direktive o DDV. Tak ukrep je bil Latviji že odobren z Izvedbenim sklepom Sveta 2010/584/EU (2), ki je prenehal veljati 31. decembra 2013.
            
         
               (2)
            
            
               Komisija je z dopisom z dne 7. avgusta 2014 o zahtevku Latvije obvestila druge države članice. Komisija je z dopisom z dne 11. avgusta 2014 uradno obvestila Latvijo, da ima vse informacije, potrebne za presojo o zahtevi.
            
         
               (3)
            
            
               V skladu z naslovom XII direktive o DDV je državam članicam že na razpolago posebna ureditev za mala podjetja. Ta ukrep odstopa od naslova XII direktive o DDV samo, če je prag letnega prometa davčnega zavezanca v posebni ureditvi višji od dovoljenega v Latviji v skladu s členom 287(10) direktive DDV, ki znaša 17 200 EUR.
            
         
               (4)
            
            
               Višji prag v posebni ureditvi je ukrep poenostavitve, saj lahko znatno zmanjša obveznosti v zvezi z DDV za najmanjša podjetja, obenem pa ta posebna ureditev za davčne zavezance ni obvezna in podjetjem omogoča, da se lahko odločijo za splošno ureditev glede DDV.
            
         
               (5)
            
            
               Na podlagi informacij, ki jih je predložila Latvija, bo odstopanje imelo le zanemarljiv učinek na skupni znesek davčnih prihodkov, zbranih na ravni končne potrošnje.
            
         
               (6)
            
            
               Odstopanje ne vpliva na lastna sredstva Unije, pridobljena z DDV –
            
         SPREJEL NASLEDNJI SKLEP:
   Člen 1
   Z odstopanjem od člena 287(10) Direktive 2006/112/ES se Republiki Latviji dovoli oprostitev DDV za davčne zavezance, katerih letni promet ne presega 50 000 EUR.
   Člen 2
   Ta sklep začne učinkovati na dan obvestitve.
   Uporablja se do 31. decembra 2017.
   Člen 3
   Ta sklep je naslovljen na Republiko Latvijo.
   
      V Bruslju, 7. novembra 2014
      
         
            Za Svet
         
         
            Predsednik
         
         P. C. PADOAN
      
   
   
      (1)  UL L 347, 11.12.2006, str. 1.
   
      (2)  Izvedbeni sklep Sveta 2010/584/EU z dne 27. septembra 2010 o dovolitvi Republiki Latviji, da uporabi ukrep izjeme od člena 287 Direktive 2006/112/ES o skupnem sistemu davka na dodano vrednost (UL L 256, 30.9.2010, str. 29).